D'acord amb l'article 4.2 del Decret 36/1998, de 4 de febrer, de mesures per a l'aplicació de la Llei 1/1998, de 7 de gener, de política lingüística, la Comissió Assessora de Llenguatge Administratiu, com a òrgan assessor de la Direcció General de Política Lingüística, estudia i emet dictamen sobre les qüestions que li són sotmeses pel director o la directora general de Política Lingüística o pels departaments de la Generalitat en relació amb el llenguatge administratiu i jurídic i la documentació administrativa.
D'acord amb l'article 4.3 del Decret esmentat, que estableix que la composició i el funcionament de la Comissió Assessora de Llenguatge Administratiu es determinen per ordre del conseller de Cultura i atès també el que disposa el Decret 217/1997, de 30 de juliol, pel qual s'aproven els Estatuts del consorci del Centre de Terminologia Termcat,
La Comissió Assessora de Llenguatge Administratiu és un òrgan assessor de la Direcció General de Política Lingüística en les qüestions relacionades amb el llenguatge administratiu i jurídic i els criteris lingüístics que han d'emprar els departaments de la Generalitat.
2.1 La Comissió Assessora de Llenguatge Administratiu és presidida pel director o la directora general de Política Lingüística i en formen part un membre de la Secció Filològica de l'Institut d'Estudis Catalans, que n'ocupa la vicepresidència primera, el director o directora del Centre de Terminologia Termcat, que n'ocupa la vicepresidència segona, i un nombre mínim d'altres deu i màxim d'altres vint especialistes en llenguatge administratiu i jurídic i en dret administratiu, nomenats pel conseller o la consellera de Cultura entre lingüistes o juristes de prestigi i titulats superiors adscrits a la Direcció General de Política Lingüística i a la Xarxa Tècnica de Política Lingüística, al Termcat o al cos d'advocats de la Generalitat.
2.2 Els membres de la Comissió que no en són membres nats són nomenats per un període de quatre anys, transcorreguts els quals poden ser novament designats i cessen per defunció o incapacitat, per renúncia i per pèrdua de la condició de funcionari en actiu si escau.
2.3 Es fa càrrec de la Secretaria de la Comissió un dels seus membres adscrits a la Direcció General de Política Lingüística, designat pel director o directora general.
2.4 La Direcció General de Política Lingüística presta el suport tècnic i organitzatiu a la Comissió.
3.1 La Comissió estudia i emet dictamen sobre les qüestions relatives al llenguatge administratiu i jurídic i la documentació administrativa que li són sotmeses pel director o directora general de Política Lingüística o pels departaments de la Generalitat.
A més, la Comissió pot proposar l'adopció de convencions i acords sobre diferents aspectes no previstos per la normativa, que sempre són subsidiaris de la normativa de l'Institut d'Estudis Catalans.
3.2 Les qüestions de naturalesa terminològica s'han de traslladar al Centre de Terminologia Termcat, que, si escau, en procura l'aprovació pel Consell Supervisor.
3.3 La Comissió ha de ser escoltada prèviament a l'adopció pel director o directora general de Política Lingüística de les resolucions sobre criteris lingüístics de llenguatge administratiu o jurídic que aquest òrgan dicti en exercici de les funcions que li atribueix la legislació vigent.
4.1 La Comissió es reuneix en ple amb caràcter ordinari dos cops l'any, i amb caràcter extraordinari sempre que el president o presidenta la convoqui.
4.2 La Comissió pot organitzar grups de treball amb l'objectiu d'elaborar informes i estudis específics que el ple els encarregui.
Cada grup de treball està format per un mínim de tres membres de la Comissió i en poden formar part persones externes expertes en la matèria específica.
4.3 El ple ha de fixar les normes de funcionament intern de la Comissió, que s'han d'ajustar a les disposicions generals que regulen el funcionament dels òrgans col·legiats de l'Administració de la Generalitat.
Amb l'excepció dels càrrecs i del personal dependents de la Generalitat o d'organismes que en depenen, l'assistència a les reunions de la Comissió dóna lloc a percebre les indemnitzacions que preveu l'Acord del Consell Executiu de 19 de maig de 1987, pel qual es fixen les dietes per assistència a les reunions de les comissions assessores i altres òrgans consultius del Departament de Cultura, o acord que el substitueixi.
Es deroga l'Ordre de 2 de juliol de 1986, per la qual es regula l'exercici de les funcions d'assessorament de la Direcció General de Política Lingüística en afers lingüístics, modificada per l'Ordre de 4 de maig de 1989.
Barcelona, 21 d'octubre de 1999